Liselott Blixt (DF), 2011-02-11:
Det her har vi set før, det er en genganger, som til stadighed er til diskussion blandt partierne.
Når en arbejdsgiver tilbyder sine ansatte en sundhedsforsikring, gælder den alle, høj som lav, og det finder Dansk Folkeparti er vigtigt, for skattelovgivningen omfatter alle medarbejdere i en virksomhed.
I dag er der ca. 8-900.000, der er omfattet af en sundhedsforsikring, og den bliver betragtet som et personalegode, som værdsættes af mange, og den giver tryghed for den enkelte.
Vi ser, at den hovedsagelig findes på det private arbejdsmarked, men også i det offentlige kan man se, at flere og flere tegner forsikring.
Mange kommuner har det som et tilbud på de områder, hvor man ved, at der er en høj sygefraværsprocent, og derfor gavner det i høj grad også kommunen som virksomhed, at dens medarbejdere vender hurtigt tilbage til jobbet eller undgår skadevirkninger.
For Dansk Folkeparti er der flere gode markører: Tryghed hos den enkelte medarbejder; den ansatte vender hurtigere tilbage til arbejdet; færre borgere på sygedagpenge; kortere ventelister; samt at virksomheden har taget et socialt ansvar.
Blot undrer det mig at se, at KL har lavet et protokollat, som indebærer, at kommunerne ikke længere kan tilbyde sundhedsforsikring med skattefradrag som en del af en fleksibel lønpakke.
Protokollatet gælder imidlertid kun de medarbejdergrupper, hvis faglige organisation vælger at underskrive det, men det kan betyde, at nogle medarbejdere fortsat har mulighed for at kunne få sundhedsforsikring med skattefradrag, mens andre medarbejdere ikke har den mulighed, medmindre det gives som et personalegode.
Det vil jeg da bestemt kalde en forskelsbehandling af det arbejdende folk.
Så det er de faglige organisationer, der selv har været med til at øge forskellen, og det kan jeg kun undre mig over.
Ventetiden på sygehusene er faldet siden 2001, og de faldende ventetider i det offentlige sundhedsvæsen kommer alle til gode, uanset om man har en privat sundhedsforsikring.
I det offentlige sygehusvæsen er der generelt lige adgang til behandling; ventetidsgarantien, der er blevet indført, har faktisk givet alle en privat sundhedsforsikring.
Hvis ventetiden overstiger 1 måned, kan man uden at have tegnet en privat sundhedsforsikring få behandling på et privat sygehus i Danmark eller i udlandet.
Det hører vi også fra de forskellige partier, men det mener vi ikke i Dansk Folkeparti, tværtimod.
For 7 år siden var der 141.000, der havde en forsikring, men de var alle sammen direktører eller overordnede ledere, og det siger sig selv, at når vi får den udbredt, så den gælder alle, også den ansatte på gulvet, og det være sig kontorpersonale, hjemmehjælper eller rengøringsassistent, udligner vi den forskel, den kløft, der er der.
Sundhedsforsikringen sikrer, at endnu flere får en hurtig og effektiv behandling, og det har stor betydning for den enkelte, at han eller hun hurtigt kan blive rask igen, og et kort fravær fra arbejdsmarkedet er samfundsøkonomisk en stor gevinst.
Men vi skal samtidig holde fast i, at vi skal have et offentligt sundhedsvæsen af høj klasse.
Sundhedsforsikringerne skal blot supplere vores offentlige system, og vi skal udvikle vores sundhedssystem og være bedre til at udnytte de fordele, der er ved at have et offentligt-privat samarbejde.
Ved alle disse diskussioner om forsikringer glemmer man tit, at forsikringerne også er med til at give behandling på bløde områder som fysioterapi, psykologhjælp m.m. Vi kan derfor ikke tilslutte os forslaget.